
Lovehandles I.,II

Kulcsszavak: testtudat, testideál, nőiség


A Lovehandles egy két munkából álló sorozat, amely a női test témaköreivel foglalkozik. A pályamunkák a test olyan részeit állítják fókuszba, amelyeket általában elrejteni kívánunk, vagy eleve nem láthatóak. A cím egy angol kifejezés, szó szerint szerelmi fogódzkodót, fogantyút jelent, amely a test puha, húsos részeire humorosan, becézve utal és beidézi a testi kapcsolódást és a taktilitást. Az anyagválasztásnál (textil) és az anyaghasználatnál (gyöngyözés, kikeményítés, kitömés, foltok festése stb.) a taktilitás szintén fontos szempont volt, úgy, mint a formálhatóság, puhaság is.
A Lovehandles I. a zsírszövetekre fekteti a hangsúlyt, amik a textilből megvarrt testen párnaszigetekként jelennek meg. A párnák kitüremkedő, dimbes-dombos egyenetlenségei és foltos színezete taszító érzést kelthet, ugyanakkor a puha, gyöngyökkel kivarrt felületek érintésre késztetnek. A kettősség szintén megjelenik a sorozat következő, Lovehandles II. című munkájában. Itt a középpontban a testen természetesen megjelenő zsírpárnák a testre mesterségesen elhelyezett zsírszövetekkel állnak kontrasztban. A munka az egyre elterjedtebb kozmetikai sebészeti beavatkozásra reflektál, ahol a test saját zsírját szívják le, dolgozzák fel, hogy utána azt visszatöltsék stratégikus helyekre. Ezek a helyek leggyakrabban a mell, fenék, orcák, száj vagy a szem alatti terület. A folyamatra ‘kozmetikai’ műtét vagy beavatkozásként utalnak a magazinok, hirdetések, tik-tok vagy YouTube videók, mintegy leplezve, finomítva a valóságot, hogy egy potenciálisan életveszélyes, komoly mellékhatásokkal járó műtétről van szó.
A kívánt és a nemkívánatos zsírok, formák megítélése nemcsak az egyének életét, magatartását befolyásolja, hanem társadalmi jelentőséggel bír. A két munka célja a témát körülölelő kérdésekkel való szembesülés.



